CELEX: 32019D1253
Language: el
Date: 2019-07-22 00:00:00
Title: Εκτελεστική απόφαση (ΕΕ) 2019/1253 της Επιτροπής, της 22ας Ιουλίου 2019, σχετικά με το πιλοτικό έργο για την εφαρμογή των διατάξεων διοικητικής συνεργασίας που καθορίζονται στην απόφαση 2001/470/ΕΚ του Συμβουλίου σχετικά με τη δημιουργία ενός ευρωπαϊκού δικαστικού δικτύου για αστικές και εμπορικές υποθέσεις μέσω του συστήματος πληροφόρησης για την εσωτερική αγορά

23.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 195/40
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1253 ΤΗΣ ΕΠΙΤΡΟΠΗΣ
         της 22ας Ιουλίου 2019
         σχετικά με το πιλοτικό έργο για την εφαρμογή των διατάξεων διοικητικής συνεργασίας που καθορίζονται στην απόφαση 2001/470/ΕΚ του Συμβουλίου σχετικά με τη δημιουργία ενός ευρωπαϊκού δικαστικού δικτύου για αστικές και εμπορικές υποθέσεις μέσω του συστήματος πληροφόρησης για την εσωτερική αγορά
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 1024/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τη διοικητική συνεργασία μέσω του Συστήματος Πληροφόρησης για την εσωτερική αγορά και την κατάργηση της απόφασης 2008/49/ΕΚ («κανονισμός ΙΜΙ») (1), και ιδίως το άρθρο 4 παράγραφος 1,
         Εκτιμώντας τα ακόλουθα:
         
                     (1)
                  
                  
                     Το σύστημα πληροφόρησης για την εσωτερική αγορά («ΙΜΙ»), το οποίο θεσπίστηκε με τον κανονισμό (ΕΕ) αριθ. 1024/2012, είναι μια εφαρμογή λογισμικού με πρόσβαση μέσω του διαδικτύου, την οποία έχει αναπτύξει η Επιτροπή σε συνεργασία με τα κράτη μέλη, με στόχο να βοηθήσει τα κράτη μέλη κατά την πρακτική εφαρμογή των απαιτήσεων ανταλλαγής πληροφοριών, οι οποίες καθορίζονται στις πράξεις της Ένωσης, παρέχοντας έναν κεντρικό μηχανισμό επικοινωνίας για τη διευκόλυνση της διασυνοριακής ανταλλαγής πληροφοριών και της αμοιβαίας συνδρομής.
                  
               
                     (2)
                  
                  
                     Η απόφαση 2001/470/ΕΚ του Συμβουλίου (2) καθορίζει τις υποχρεώσεις συνεργασίας για τα σημεία επαφής που ορίζονται από τα κράτη μέλη Τα σημεία επαφής είναι υποχρεωμένα να επικοινωνούν χρησιμοποιώντας τις πλέον κατάλληλες διαθέσιμες τεχνολογικές εγκαταστάσεις ώστε να ανταποκρίνονται όσο το δυνατόν ταχύτερα και αποτελεσματικότερα στις αιτήσεις συνεργασίας.
                  
               
                     (3)
                  
                  
                     Σύμφωνα με το άρθρο 8 παράγραφος 3 της απόφασης 2001/470/ΕΚ η Επιτροπή τηρεί ασφαλές και περιορισμένης πρόσβασης ηλεκτρονικό μητρώο, το οποίο βασίζεται στις πληροφορίες που παρέχουν τα σημεία επαφής. Το IMI επιτρέπει την εκπλήρωση της εν λόγω υποχρέωσης παρέχοντας στις αρμόδιες αρχές τη δυνατότητα να επεξεργάζονται τις αιτήσεις συνεργασίας και τις απαντήσεις. Οι εν λόγω αιτήσεις θα πρέπει να αφορούν την πρόσβαση σε αλλοδαπό δίκαιο και σε πράξεις της Ένωσης σχετικά με τη συνεργασία σε αστικές και εμπορικές υποθέσεις όσον αφορά τη διεξαγωγή αποδείξεων και την επίδοση ή κοινοποίηση πράξεων.
                  
               
                     (4)
                  
                  
                     Το IMI θα μπορούσε να αποτελέσει αποτελεσματικό εργαλείο για την εφαρμογή των διατάξεων συνεργασίας που προβλέπονται στην απόφαση 2001/470/ΕΚ. Επομένως, είναι αναγκαίο να εκτελεστεί ένα πιλοτικό έργο όπως αναφέρεται στο άρθρο 4 του κανονισμού (ΕΕ) αριθ. 1024/2012.
                  
               
                     (5)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετείχε στην έκδοση της απόφασης 2001/470/EΚ και δεν δεσμεύεται από αυτή ούτε υπόκειται στην εφαρμογή της. Για τον λόγο αυτό, ο όρος «κράτος μέλος» θα πρέπει να νοείται ως όλα τα κράτη εκτός από τη Δανία.
                  
               
                     (6)
                  
                  
                     Σύμφωνα με το άρθρο 4 παράγραφος 2 του κανονισμού (ΕΕ) αριθ. 1024/2012, η Επιτροπή πρέπει να υποβάλει αξιολόγηση των αποτελεσμάτων του πιλοτικού έργου στο Ευρωπαϊκό Κοινοβούλιο και στο Συμβούλιο. Είναι σκόπιμο να προβλεφθεί ημερομηνία έως την οποία θα πρέπει να υποβληθεί η εν λόγω αξιολόγηση.
                  
               
                     (7)
                  
                  
                     Οι πληροφορίες σχετικά με τις στατιστικές που αφορούν τις αιτήσεις συνεργασίας και τις απαντήσεις, οι οποίες παρέχονται από την Επιτροπή σύμφωνα με το άρθρο 8 παράγραφος 4 της απόφασης 2001/470/ΕΚ, θα πρέπει να καλύπτουν τη χρήση του ΙΜΙ στο πιλοτικό έργο.
                  
               
                     (8)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 24 του κανονισμού (ΕΕ) αριθ. 1024/2012,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το πιλοτικό έργο
            Το άρθρο 5 παράγραφος 2 στοιχεία β) έως ε) και το άρθρο 8 της απόφασης 2001/470/ΕΚ αποτελούν το αντικείμενο πιλοτικού έργου με το οποίο αξιολογείται κατά πόσον το σύστημα πληροφοριών για την εσωτερική αγορά («IMI») θα ήταν αποτελεσματικό εργαλείο για την εφαρμογή των διατάξεων διοικητικής συνεργασίας που καθορίζονται στα εν λόγω άρθρα.
         
         
            Άρθρο 2
            Αρμόδιες αρχές
            Για τους σκοπούς του πιλοτικού έργου, αρμόδιες αρχές θεωρούνται τα σημεία επαφής που αναφέρονται στο άρθρο 2 παράγραφος 1 στοιχείο α) της απόφασης 2001/470/ΕΚ.
            Για τους σκοπούς της παρούσας απόφασης ο όρος «κράτος μέλος» σημαίνει όλα τα κράτη μέλη πλην της Δανίας.
         
         
            Άρθρο 3
            Διοικητική συνεργασία μεταξύ των αρμόδιων αρχών
            Για τους σκοπούς της συνεργασίας που αναφέρονται στο άρθρο 5 παράγραφος 2 στοιχεία β) έως ε) και στο άρθρο 8 της απόφασης 2001/470/ΕΚ, το ΙΜΙ παρέχει την ακόλουθη βασική τεχνική λειτουργικότητα:
            
                        α)
                     
                     
                        αποστολή αίτησης παροχής πληροφοριών που είναι αναγκαίες για την ορθή συνεργασία·
                     
                  
                        β)
                     
                     
                        απάντηση στις αιτήσεις·
                     
                  
                        γ)
                     
                     
                        διευκόλυνση του συντονισμού της επεξεργασίας των αιτήσεων συνεργασίας στο οικείο κράτος μέλος.
                     
                  
         
            Άρθρο 4
            Ο ρόλος του ευρωπαϊκού δικαστικού δικτύου για αστικές και εμπορικές υποθέσεις
            Η Επιτροπή συμβουλεύεται το ευρωπαϊκό δικαστικό δίκτυο σχετικά με τα εξής:
            
                        α)
                     
                     
                        τις πράξεις της Ένωσης σχετικά με τη συνεργασία σε αστικές και εμπορικές υποθέσεις, όσον αφορά το είδος των πληροφοριών που ανταλλάσσονται στο πιλοτικό έργο·
                     
                  
                        β)
                     
                     
                        τη δομή και τις κατηγορίες δεδομένων που θα ανταλλάσσονται στο πλαίσιο του πιλοτικού έργου·
                     
                  
                        γ)
                     
                     
                        τα υποδείγματα που θα πρέπει να χρησιμοποιούνται στο ΙΜΙ όσον αφορά τις αιτήσεις παροχής πληροφοριών και τις αντίστοιχες απαντήσεις·
                     
                  
                        δ)
                     
                     
                        την αξιολόγηση του πιλοτικού έργου πριν από την υποβολή του στο Ευρωπαϊκό Κοινοβούλιο και το Συμβούλιο.
                     
                  
         
            Άρθρο 5
            Ανταλλαγή στατιστικών στοιχείων
            Η Επιτροπή παρέχει στις στατιστικές για το ευρωπαϊκό δικαστικό δίκτυο και πληροφορίες σχετικά με τη χρήση του ΙΜΙ και τη λειτουργία του πιλοτικού έργου για τους σκοπούς της παρούσας απόφασης.
         
         
            Άρθρο 6
            Αξιολόγηση
            Η αξιολόγηση των αποτελεσμάτων του πιλοτικού έργου που αναφέρεται στο άρθρο 4 παράγραφος 2 του κανονισμού (ΕΕ) αριθ. 1024/2012 υποβάλλεται στο Ευρωπαϊκό Κοινοβούλιο και στο Συμβούλιο έως τις 30 Ιουνίου 2023.
         
         
            Άρθρο 7
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
         
         
            Βρυξέλλες, 22 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 316 της 14.11.2012, σ. 1.
         
            (2)  Απόφαση 2001/470/ΕΚ του Συμβουλίου της 28ης Μαΐου 2001 σχετικά με τη δημιουργία ενός ευρωπαϊκού δικαστικού δικτύου για αστικές και εμπορικές υποθέσεις (ΕΕ L 174 της 27.6.2001, σ. 25).